b"\n_START_ARTICLE_\nAndreas Beck\n_START_SECTION_\nTidlig ishavsliv\n_START_PARAGRAPH_\nAndreas Beck var s\xc3\xb8nn av ishavsskipper og reder Lars Andreas Beck, Balsfjord. Han begynte sitt sj\xc3\xb8mannsliv om bord p\xc3\xa5 brorens skute \xc2\xabOlivia\xc2\xbb, siden ble det selfangeren \xc2\xabHarald H\xc3\xa5rfager\xc2\xbb og skonnerten/selfangeren \xc2\xabWilliam Barents\xc2\xbb. Han reiste i flere \xc3\xa5r som harpuner p\xc3\xa5 skuter som \xc2\xabS\xc3\xb8strene\xc2\xbb, \xc2\xabDiana\xc2\xbb og \xc2\xabModeren\xc2\xbb. I 1896 var han skipper p\xc3\xa5 seiljekta \xc2\xabAurora\xc2\xbb og fra 1903-1906 f\xc3\xb8rte han sin egen skute \xc2\xabCesilie Malene\xc2\xbb, som han eide sammen med Lars Hansen jr._NEWLINE_Andreas Beck f\xc3\xb8rte ogs\xc3\xa5 \xc2\xabHolmengr\xc3\xa5\xc2\xbb p\xc3\xa5 en vitenskapelig ekspedisjon til Svalbard i 1908 og i 1909 f\xc3\xb8rte han seiljekta \xc2\xabMarie\xc2\xbb av Kristiania p\xc3\xa5 Gunnar Holmsens geologiske ekspedisjon til Spitsbergen._NEWLINE_16. november 1909 ble Andreas Beck tildelt Kongens fortjenstmedalje i s\xc3\xb8lv.\n_START_SECTION_\nEn av Amundsens utvalgte\n_START_PARAGRAPH_\nSommeren 1910 gikk Andreas Beck om bord i polarskuta \xc2\xabFram\xc2\xbb som islos p\xc3\xa5 Roald Amundsens planlagte Nordpolekspedisjon. F\xc3\xa5 visste at Amundsen allerede da planla en \xc2\xabavstikker\xc2\xbb til Sydpolen, og at Beck egentlig var hentet inn for oppgaven med \xc3\xa5 f\xc3\xb8re \xc2\xabFram\xc2\xbb gjennom sydisen. Kontrakten med Amundsen ble undertegnet i april 1909, etter at Amundsen hadde f\xc3\xa5tt beskjed om at hans gode venn Frederick Cook hadde n\xc3\xa5dd den nordlige pol, som var Amundsens egentlige m\xc3\xa5l._NEWLINE_Andreas Beck ble anbefalt av Amundsens venn og kontaktmann i Troms\xc3\xb8, apoteker og korrespondent for Morgenbladet Fritz Gottlieb Zappfe. Amundsen tok selv turen til Troms\xc3\xb8 for \xc3\xa5 f\xc3\xa5 Becks underskrift p\xc3\xa5 kontrakten._NEWLINE_Fra Oslo gikk \xc2\xabFram\xc2\xbb til Madeira, hvor Beck og resten av mannskapet ble informert om endringene i planene og ble gitt muligheten til \xc3\xa5 trekke seg fra videre ferd. Alle ble med videre._NEWLINE_Etter \xc3\xa5 ha f\xc3\xb8rt \xc2\xabFram\xc2\xbb gjennom sydisen langt raskere enn planlagt og satt i land polarekspedisjonen i Hvalbukta i januar 1911, dro Beck og \xc2\xabFram\xc2\xbb ut p\xc3\xa5 et flere m\xc3\xa5neders langt oseanografisk tokt i sydatlanteren. Helmer Hanssen, en av Amundsens fire utvalgte til selve sydpolsferden, skriver i sin bok Gjennem isbaksen: \xc2\xabBeck var en kjempe av en skikkelse, og som vanlig for store og sterke folk, hadde han et ypperlig godt hum\xc3\xb8r. Enda s\xc3\xa5 stor han var, s\xc3\xa5 var ingen raskere i riggen. Han hadde den egenskapen som enkelte ishavsskippere har, de kunne lukte isens gang. Amundsen satte Beck meget h\xc3\xb8yt, og det Beck mente og foreslo, gikk Amundsen med p\xc3\xa5.\xc2\xbb_NEWLINE_I januar 1912 var Beck og \xc2\xabFram\xc2\xbb tilbake i Hvalbukta og hentet ekspedisjonen som 14. desember 1911 hadde plantet det norske flagg p\xc3\xa5 Sydpolen. Turen gikk til Hobart p\xc3\xa5 Tasmania og deretter til Buenos Aires i Argentina, hvor \xc2\xabFram\xc2\xbb gikk i opplag i p\xc3\xa5vente av ekspedisjonens fortsettelse mot Nordpolen. I Buenos Aires holdt Norges overordentlige sendemann og befullmektigede minister til Argentina, Paraguay og Uruguay,  Peter \xc2\xabDon Pedro\xc2\xbb Christophersen stor fest, og ekspedisjonsdeltakerne ble tildelt en medaljong av Det Norske La Plata Samfund. Beck og resten av mannskapet reiste med passasjerb\xc3\xa5t til Oslo, hvor de fikk en kongelig mottagelse, og ble 20. august 1912 tildelt \xc2\xabMedalje til Erindring om Fram's Expedition til Sydpolen 1910-1912\xc2\xbb (Sydpolsmedaljen). Ekspedisjonsdeltakerne fikk ogs\xc3\xa5, av Amundsen, hvert sitt lommeur i gull, preget med ekspedisjondeltakerens monogram, samt innskripsjonen \xc2\xabFram 1910-1912\xc2\xbb.\n_START_SECTION_\nDen siste reise\n_START_PARAGRAPH_\nI 1913 reiste Beck igjen til Buenos Aires for \xc3\xa5 m\xc3\xb8nstre p\xc3\xa5 \xc2\xabFram\xc2\xbb for \xc3\xa5 fortsette Amundsens ekspedisjon mot nord. Turen gikk til Panama, hvor de skulle g\xc3\xa5 gjennom den nye Panamakanalen. P\xc3\xa5 grunn av vanskeligheter med kanalarbeidet ble imidlertid ventetiden for lang og de bestemte seg for \xc3\xa5 g\xc3\xa5 s\xc3\xb8rover og runde Kapp Horn i stedet. P\xc3\xa5 veien s\xc3\xb8rover ble Andreas Beck syk og d\xc3\xb8de 18. mars 1914. Han ble senket i havet utenfor Montevideo i Uruguay (33+1/2 gr. s.b., 49+1/2 gr. v.l.). Amundsen som fortsatt var i Norge, valgte da av flere grunner \xc3\xa5 avbryte ekspedisjonen og \xc2\xabFram\xc2\xbb seilte tilbake til Norge. Dette skulle ogs\xc3\xa5 bli \xc2\xabFram\xc2\xbbs siste reise. Amundsen tok personlig turen til Troms\xc3\xb8 for \xc3\xa5 kondolere familien, og for \xc3\xa5 gi enken Josefine Beck 10000 kr.\n_START_SECTION_\nAndreas Becks Top / Mount A. Beck / Beck Peak\n_START_PARAGRAPH_\nP\xc3\xa5 Amundsens kart over sydpolen er Andreas Beck hedret med sitt navn p\xc3\xa5 en fjelltopp. \xc2\xabAndreas Becks Top\xc2\xbb er av Amundsen tegnet inn p\xc3\xa5 87\xc2\xb020\xe2\x80\xb2S 148\xc2\xb00\xe2\x80\xb2\xc3\x98. Etter senere unders\xc3\xb8kelser av United States Geological Survey ga Advisory Committee on Antarctic Names fjellet navnet Beck Peak og lokaliserte det til 86\xc2\xb05\xe2\x80\xb2S 158\xc2\xb058\xe2\x80\xb2V.\n_START_SECTION_\nFilmer/TV\n_START_PARAGRAPH_\nTV-serien The last place on earth er en britisk storprodukjon fra 1985 om kappl\xc3\xb8pet mot Sydpolen, med en mengde kjente og profilerte skuespillere. I denne TV-serien ble Andreas Beck portrettert av Erik Bye. Roald Amundsens sydpolsferd (1910\xe2\x80\x931912) er en filmhistorisk utgivelse fra Norsk filminstitutt som bl.a. inneholder de originale filmopptakene fra sydpolekspedisjonen. Andreas Beck kan ses p\xc3\xa5 flere av opptakene, som er en av sv\xc3\xa6rt f\xc3\xa5 filmer i UNESCOs internasjonale register Memory of the World."